b'\n_START_ARTICLE_\nT\xc3\xb8nsberg Gasv\xc3\xa6rk\n_START_PARAGRAPH_\nAS T\xc3\xb8nsberg Gasv\xc3\xa6rk var et bygassverk i T\xc3\xb8nsberg som var i drift fra 1911 til 1957._NEWLINE_Carl Pihl hadde i 1909 f\xc3\xa5tt konsesjon fra T\xc3\xb8nsberg kommune til \xc3\xa5 anlegge et bygassverk. Anlegget ble bygget av firmaet Carl Francke i Bremen, som ogs\xc3\xa5 overtok konsesjonen fra Pihl i 1910. Gssverket \xc3\xa5pnet for drift den 21. januar 1911 med 550 abonnementer. I 1911 st\xc3\xa5r det i T\xc3\xb8nsberg Blad at stigningen i gassforbruket hadde levd opp til forventningene. I januar 1912 er det 1480 kokebluss, 450 gasslamper, 40 gasskaminer og en del andre gassapparater, som var tilknyttet gassverket._NEWLINE_Francke solgte verket videre til Pachtgesellschaft von Gas- und Wasserwerken m.b.H. i Bremen. Verket ble i henhold til konsesjonsvilk\xc3\xa5rene overtatt av kommunen i 1933, man beholdt aksjeselskapsformen. Gassverket ble da administrert sammen med elektrisitetsverket. Gassverket ble nedlagt i 1957. P\xc3\xa5 gassverktomta ble det senere bygget bussterminal (opprinnelig for Rutebilene Farmand) og kj\xc3\xb8pesenteret Farmandstredet.'